Abalangira , Bannaalinnya n’abakulu b’emituba gy’abalangira basabiddwa okuba abasaale mu kukuuma ettaka okutudde embiri n’amasiro, okuliwonya bannakigwanyizi abeesomye okulinyaga.
Okusaba kuno kubadde mu bubaka bwa Katikkiro Charles Peter Mayiga bwatisse omukubiriza w’Olukiiko lwa Buganda Owek Patrick Luwagga Mugumbule.
Olusirika lubadde mu Lubiri e Mengo, mu kuggalawo olusirika lw’abalangira ne Bannalinnya naabasaba okulwaanyisa bonna aberimbika mu lulyo olulangira nebavumaganya Obwakabaka.
Minister avunanyizibwa ku by’Obuwangwa, Embiri , Amasiro n’eby’Okwerinda mu Bwakabaka Owek David Kiwalabye Male, agambye nti empagi essatu ezikola Obwakabaka ziteekwa okutambulira awamu okusobola okutuusa Buganda ku ntikko.Ssaabalangira Godfrey Musanje Kikulwe asabye Abalangira okubeera abakkakkamu mu buli nsonga, n’Obutagonjoolera bibasomooza ku mitimbagano.
Nalinnya Sarah Kagere asabye abaweereza mu bitongole by’obwakabaka okunyweza obumu mu nkola yabyo, naddala mu kulwaanyisa abagezaako okubba ettaka ly’Obwakabaka.
Bishop Micheal Ssenyimba nga yoomu ku beetabye mu lusirika luno , asabye abalangira n’abambejja okukulemberamu okutumbula obuwangwa n’ennono mu Buganda, n’Obuteerabira Katonda wabwe.
Olusirika luno lwetabiddwamu Abalangira , Abambejja,ba Naalinnya ne bakatikkiro babwe, ba Ssaava ne ba Naava, wamu n’abakulu b’emituba gy’abalangira.
Bisakiddwa: Julius Ssebuliba
lug_Latn lug_Latn lug_Latn lug_Latn lug_Latn lug_Latn lug_Latn lug_Latn